Syksy 2009:4

4. tehtävä: Vertaile Hotakaisen kolumnin ja Sekametsa‐sarjakuvan teemoja.

– Teeman määrittelyä: Sekä Sekametsa‐sarjakuvassa että Hotakaisen kolumnissa

kyse on muuttumisesta, paremman elämän etsimisestä, henkisestä kasvusta.

Teemana on henkinen kehittyminen ja sen vaikeus. Teema kiteytyy jo otsikoissa:

Kolumnin otsikko on Kasvukertomus, sarjakuvan alaotsikko Keskeneräisyydestä.

– Itsetutkiskelua ja ulkopuolista arvostelua: Hotakainen harrastaa

itsetutkiskelua, käy sisäistä keskustelua itsensä kanssa. Hän kertoo

huomanneensa henkisen kasvunsa pysähtyneen, mikä näkyi siinä, että hän oli

alkanut tuijottaa omaa napaansa ja olla liian varma mielipiteissään. Sarjakuvassa

sen sijaan muutoksen vaatimus tulee ulkoa: toinen ihminen tulee haastamaan

Sven Hirvanderia aloittamaan uutta parempaa elämää, koska tämä on elänyt

huonoa elämää. Sarjakuvassa siis joku ulkopuolinen väittää tietävänsä, että Sven

Hirvanderin olisi syytä aloittaa parempi elämä.

– Lähimmäisten suhde henkiseen kasvuun: Hotakainen sanoo, ettei henkisestä

kasvusta yleensä tulla kiittämään, ja tuo esiin sen, että kasvu lähtee

rehellisyydestä itseä kohtaan, oman pysähtyneisyyden tunnistamisesta, ei

ulkopuolelta. Sekametsa‐sarjakuvassa taas lähimmäinen vaatii toiselta

elämänmuutosta (mikä lienee yleisempää). Mutta tämäkin ulkoapäin osoitettu

vaatimus vaikuttaa hyödyttömältä ja jopa turhalta, kun roolit vaihtuvat ja

Hirvander alkaakin kannustaa ja rohkaista pikkumiestä.

– Itsetutkiskelun rehellisyys: Hotakainen päättää kasvaa henkisesti, Sekametsän

kansan Sven Hirvander jää keskeneräiseksi eikä ainakaan aivan vielä aloita

muutosta. Sven Hirvander ei tunne tarvetta ottaa vastaan ulkoa päin tulevaa

muutoshaastetta.

– Hotakaisen tekstistä teeman löytää helpommin, se on ilmaistu selvästi

kirjoittajan äänellä. Sarjakuvasta teema ei löydy sellaisenaan, lukija joutuu sen

tulkitsemaan.

Arvostelulinjaus

Kolme pistettä saa yhteisen teeman perustellusta nimeämisestä ja

perustelemisesta molemmista teksteistä tehdyin tekstihavainnoin. Ylempiä

pisteitä saa teeman käsittelyn erojen havainnoinnista ja vertailun sisällöllisestä

monipuolisuudesta ja syvyydestä.

Syksy 2010:2 ja 3

**2**. **Millaisen käsityksen saa Feodor Dostojevskin *Rikos ja rangaistus* -romaanin päähenkilöstä Raskolnikovista romaanin alun perusteella?**

Raskolnikovin henkilöhahmosta saadaan tietää muun muassa seuraavaa:

**Elämäntilanne**

– on nuori ylioppilas, joka on keskeyttänyt opintonsa

– elää taloudellisessa ahdingossa: asuu erittäin vaatimattomassa, komeronkokoisessa vuokraasunnossa, jonka vuokraa hänellä ei ole varaa maksaa; on pukeutunut rääsyihin; todennäköisesti myös se, että hän on heikkona nälästä, johtuu taloudellisista vaikeuksista

**Ulkonäkö**

– hienostuneet piirteet, kauniit tummat silmät, tummanruskeat hiukset, pitkä, solakka ja ryhdikäs

– huomiota herättävä päähine

**Luonne ja mielentila**

– köyhyyden masentama, ollut kuukauden ajan tekemättä mitään, eristäytynyt ja ottanut etäisyyttä entisistä tutuistaan, uppoutunut itseensä siinä määrin, että ruvennut puhumaan itsekseen

– ei yleensä arka, ahdistunut tai pelokas, mutta viime aikojen raskasmielisyyden myötä ruvennut pelkäämään muiden ihmisten tapaamista, erityisen hermostunut ja pelokas hän on romaanin alkukatkelmassa kuvatulla matkalla vanhan eukon luokse. Hän tarkkailee itseään poikkeuksellisen intensiivisesti. Syntyy vaikutelma siitä, että Raskolnikov valmistautuu johonkin erityiseen tehtävään/tekoon, joka liittyy eukkoon.

**Muutokset ja ristiriitaisuudet**

– ulkonäössä, elämäntilanteessa ja mielentilassa on tapahtunut muutoksia

**Kerronnan näkökulma**: Fokaalisaatiopiste vaihtelee, sillä Raskolnikovia kuvataan sekä ulkoisten (esim. ulkonäkö, pukeutuminen, asuinpaikka) että sisäisten ominaisuuksien (hänen ajatuksensa ja tunteensa) kautta.

**Arvostelulinjaus:**

2 pistettä saa sisällön selostamisesta ja yksittäisistä havainnoista.

4 pistettä annetaan jäsennetystä henkilökuvauksesta, jossa havaintoja esim. ulkonäöstä,

mielentilasta ja elämäntilanteesta.

5–6 pisteen vastaus edellyttää Raskolnikovissa tapahtuneen muutoksen ja/tai hahmon

ristiriitaisuuden havaitsemista. Erityisen ansiokasta on tehdä havaintoja kerronnan eri näkökulmista (ulkoinen ja sisäinen kuvaus, kerronta, fokalisaatio).

**3. *Rikos ja rangaistus* on vaikuttanut moderniin rikosromaaniin. Analysoi, mitä yhtäläisyyksiä on Dostojevskin ja Mankellin romaanien aloituksissa.**

**Jännityksen luominen**: Rikosromaanin lajityyppiin kuuluu luoda jännitys, joka purkautuu vasta lopussa. Molemmissa katkelmissa annetaan epämääräisiä mutta merkityksellisiä vihjeitä henkilöistä ja tulevista tapahtumista. Jännitystä luo sekä henkilöiden että miljöön yksityiskohtiin kiinnittyvä kuvaus.

**Todentuntuisuus:** Alussa kuvataan esimerkiksi tapahtumien ympäristö, paikka, ajankohta, säätila ja henkilöiden tunnetila todentuntuisesti. Dostojevski kuvaa slummia, kaupungin laitapuolen miljöötä kuumana heinäkuisena päivänä, Mankell vastaavasti syrjäistä paikkaa juhannuksen aikaan. Kuvaus on realistista. Kieli on havainnollista, aistimusvoimaista ja kuvallista.

**Arvoituksellisuus:** Kertoja tietää enemmän kuin kertoo. Kertoja paljastaa asioita vähitellen, valikoidusti. Kerronnan tavasta ja aukkoisuudesta syntyy vaikutelma jostakin uhkaavasta, tuntemattomasta.

**Päähenkilö, tilanne ja kerronta:** Havaintoja voi tehdä myös katkelmien päähenkilökeskeisyydestä ja tekstien tarjoamista mahdollisuuksista samastua päähenkilöön.

**Arvostelulinjaus:**

2 pisteen vastauksessa vertaillaan yksittäisiä tekstien välisiä yhtäläisyyksiä, jotka eivät välttämättä ole ominaisia juuri rikosromaanille.

4 pistettä saa vastaus, jossa kokelas on havainnut jännityksen, todentuntuisuuden ja

arvoituksellisuuden luomiseen liittyviä piirteitä ja osaa perustella ne tekstin avulla.

5 ja 6 pisteen vastauksissa kiinnitetään huomiota myös kerrontaan, kieleen tai ilmaisutapaan.